钦定古今图书集成/明伦汇编/闺媛典/第365卷 > 《荡妇秋思赋》元·帝
## 钦定古今图书集成/明伦汇编/闺媛典/第365卷 > 《荡妇秋思赋》元·帝

荡子之别十年，倡妇之居。自怜。登楼一望，惟见远树
含烟。平原如此，不知道路几千？天与水兮相逼，山与
云兮共色。山则苍苍入汉，水则涓涓不测。谁复堪见
鸟飞，悲鸣双翼。秋何月而不清，月何秋而不明？况乃
倡楼荡妇，对此伤情。于时露萎庭蕙，霜封阶砌。坐视
带长，转看腰细。重以秋水文波，秋云似罗。日黯黯而
将暮，风骚骚而渡河。妾怨迥文之锦，君思“出塞之歌。
相思相望，路远如何？鬓飘蓬而渐乱，心怀愁而转叹。
愁容翠眉敛，啼多红粉漫。已矣哉！秋风起兮秋叶飞，
春花落兮春日晖。春日迟迟犹可至，客子行行终不
归。”